b'\n_START_ARTICLE_\nNaakka\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nNaakan pituus on 34\xe2\x80\x9337 senttimetri\xc3\xa4, siipiv\xc3\xa4li 64\xe2\x80\x9373\xc2\xa0cm ja paino 182\xe2\x80\x93265 grammaa. Koiras painaa keskim\xc3\xa4\xc3\xa4rin 233\xc2\xa0g ja naaras 219\xc2\xa0g. Puku on tummanharmaa ja kauempaa se voi n\xc3\xa4ytt\xc3\xa4\xc3\xa4 kokotummalta. Kaulansivut sek\xc3\xa4 p\xc3\xa4\xc3\xa4 ovat vaaleamman harmaat. Silm\xc3\xa4t eroavat useimpien muiden lintujen silmist\xc3\xa4, sill\xc3\xa4 tummaa pupillia ymp\xc3\xa4r\xc3\xb6i hopeanvalkoinen iiris. Nokka on selv\xc3\xa4sti pienempi kuin variksella. Kaula n\xc3\xa4ytt\xc3\xa4\xc3\xa4 paksulta ja lyhyelt\xc3\xa4 sek\xc3\xa4 nokka pienelt\xc3\xa4, mik\xc3\xa4 saa p\xc3\xa4\xc3\xa4n n\xc3\xa4ytt\xc3\xa4m\xc3\xa4\xc3\xa4n typ\xc3\xa4k\xc3\xa4lt\xc3\xa4._NEWLINE_Sukupuolet ja ik\xc3\xa4luokat ovat samann\xc3\xa4k\xc3\xb6isi\xc3\xa4, mutta nuoren naakan voi erottaa aikuisesta v\xc3\xa4hemm\xc3\xa4n kuluneiden siipi- ja pyrst\xc3\xb6sulkien perusteella. Aikuisten lintujen sulkasato ajoittuu pesinn\xc3\xa4n j\xc3\xa4lkeen hein\xc3\xa4-elokuulle, jolloin ne vaihtavat koko h\xc3\xb6yhenpukunsa uuteen. Saman kes\xc3\xa4n poikaset vaihtavat p\xc3\xa4\xc3\xa4osan poikaspuvustaan aikuispukuun loppukes\xc3\xa4n ja alkusyksyn aikana. Nuoren linnun iiris on ensin sinert\xc3\xa4v\xc3\xa4 ja muuttuu my\xc3\xb6hemmin ruskeaksi, kunnes se seuraavana kev\xc3\xa4\xc3\xa4n\xc3\xa4 on vaaleanruskea tai harmaanvalkoinen, joskus ruskeat\xc3\xa4plik\xc3\xa4s, harvoin samanv\xc3\xa4rinen kuin aikuisen iiris.\n_START_SECTION_\nMuuntelu\n_START_PARAGRAPH_\nEtel\xc3\xa4- ja L\xc3\xa4nsi-Euroopassa alalajin spermologus naakat ovat tummempia kuin nimialalajin. Koillis-Euroopan alalajin soemmerringii kaulansivu on vaaleampi, etenkin syyspuvussa. Pohjoisafrikkalaisen alalajin cirtensis puku on himme\xc3\xa4mm\xc3\xa4n ja tasaisemman harmaa, ja kaulan vaalea kuvio on huomaamattomampi. Alalajien m\xc3\xa4\xc3\xa4ritt\xc3\xa4minen on hankalaa, koska esimerkiksi muuttavat linnut sekoittuvat Fennoskandiassa nimialalajiin.\n_START_SECTION_\n\xc3\x84\xc3\xa4net\n_START_PARAGRAPH_\nNaakan havaitsee helposti, sill\xc3\xa4 se on \xc3\xa4\xc3\xa4nek\xc3\xa4s. Normaali keskustelu- ja kutsu\xc3\xa4\xc3\xa4ni on melko lyhyt, napakka ja joskus karhea. Linnun perus\xc3\xa4\xc3\xa4niin kuuluu t\xc3\xb6ks\xc3\xa4ht\xc3\xa4v\xc3\xa4 \xe2\x80\x9dkja\xe2\x80\x9d, kuten my\xc3\xb6s sarja kovempia usein toistettuja \xe2\x80\x9dkjak\xe2\x80\x9d-\xc3\xa4\xc3\xa4ni\xc3\xa4, sek\xc3\xa4 venytetty \xe2\x80\x9dkjaar\xe2\x80\x9d ja s\xc3\xa4risev\xc3\xa4mpi \xe2\x80\x9dtshr\xc3\xa4\xc3\xa4r\xe2\x80\x9d. Varoitus\xc3\xa4\xc3\xa4ni on kiukkuinen, venytetty, k\xc3\xa4he\xc3\xa4 \xe2\x80\x9dts\xc3\xa4\xc3\xa4hr\xe2\x80\x9d. \xc3\x84\xc3\xa4nien voimakkuus ja yksityiskohdat vaihtelevat mielialan mukaan. Pariskunnat juttelevat usein hiljakseen kesken\xc3\xa4\xc3\xa4n kuherrellessaan savupiipun p\xc3\xa4\xc3\xa4ll\xc3\xa4. Suurista y\xc3\xb6pymisparvista kuuluu kova \xc3\xa4\xc3\xa4ni ennen kuin ne rauhoittuvat.\n_START_SECTION_\nLevinneisyys\n_START_PARAGRAPH_\nNaakka on levitt\xc3\xa4ytynyt laajalle, noin 15\xc2\xa0600\xc2\xa0000\xc2\xa0km\xc2\xb2:n alueelle, josta yli puolet on Euroopassa. My\xc3\xb6s sen populaatio on suuri: Euroopan kannaksi on arvioitu 5,2\xe2\x80\x9315 miljoonaa yksil\xc3\xb6\xc3\xa4 ja koko maailman kannaksi 20\xe2\x80\x93100 miljoonaa. Vaikka naakan globaalista kannankehityksest\xc3\xa4 ei ole tarkkoja tietoja, on todisteita, ett\xc3\xa4 sen yksil\xc3\xb6m\xc3\xa4\xc3\xa4r\xc3\xa4t olisivat viel\xc3\xa4 kasvussa._NEWLINE_Naakkaa tavataan koko Euroopassa Islantia, Maltaa, Fennoskandian pohjoisosia sek\xc3\xa4 korkeimpia vuoristoja lukuun ottamatta. Pesim\xc3\xa4alueidensa pohjoisimmista osista naakka poistuu talveksi, ja joillakin alueilla, kuten Portugalin rannikolla ja L\xc3\xa4hi-id\xc3\xa4n pohjoisosissa, sit\xc3\xa4 tavataan vain talvehtivana. Aasiassa naakkaa esiintyy Kiinassa, Mongoliassa, Kazakstanissa, Ven\xc3\xa4j\xc3\xa4ll\xc3\xa4, Afganistanissa, Irakissa, Iranissa ja Israelissa, sek\xc3\xa4 valtioissa, jotka ovat n\xc3\xa4iden ja Euroopan v\xc3\xa4lill\xc3\xa4. Afrikassa naakkaa tavataan Marokon ja Algerian pohjoisimmissa osissa._NEWLINE_Ilmastonmuutoksen seurauksena naakan uskotaan levi\xc3\xa4v\xc3\xa4n huomattavasti pohjoisemmaksi ja sis\xc3\xa4maahan.\n_START_SECTION_\nLevinneisyys Suomessa\n_START_PARAGRAPH_\nNaakkakanta on vahvimmillaan Etel\xc3\xa4- ja L\xc3\xa4nsi-Suomessa, It\xc3\xa4-Suomessa ja Oulun l\xc3\xa4\xc3\xa4niss\xc3\xa4 harvempi ja Lapin l\xc3\xa4\xc3\xa4niss\xc3\xa4 vain sen etel\xc3\xa4- ja lounaisosissa. Suomessa pohjoisimpia pesim\xc3\xa4paikkoja ovat muun muassa Rovaniemi ja Kemij\xc3\xa4rvi. Suomen naakkakanta on 80\xc2\xa0000\xe2\x80\x93130\xc2\xa0000 yksil\xc3\xb6\xc3\xa4, josta 5\xc2\xa0000\xe2\x80\x9310\xc2\xa0000\xc2\xa0paria pesii Varsinais-Suomessa. Se on osittaismuuttaja: enemmist\xc3\xb6 naakoista muuttaa loka-marraskuussa Etel\xc3\xa4-It\xc3\xa4meren alueelle, osa Alankomaihin ja Belgiaan saakka, ja palaa maalis-huhtikuussa. Varsinais-Suomessa kev\xc3\xa4\xc3\xa4n p\xc3\xa4\xc3\xa4muutto tapahtuu maaliskuun lopussa ja syksyn p\xc3\xa4\xc3\xa4muutto lokakuun puolimaissa, jolloin Vakka-Suomen rannikolla tavataan jopa 7\xc2\xa0000\xc2\xa0Ahvenanmaan suuntaan muuttavaa yksil\xc3\xb6\xc3\xa4 p\xc3\xa4iv\xc3\xa4n aikana. Varsinais-Suomessa talvehtii runsaasti naakkoja, Turussa ainakin pari tuhatta. Suomen talvikanta on kaatopaikkojen ansiosta kasvanut viime vuosikymmenin\xc3\xa4. Kaatopaikkojen v\xc3\xa4henemisen takia muuttavan kannan osuus luultavasti kasvaa tulevaisuudessa.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nNaakka viihtyy l\xc3\xa4hell\xc3\xa4 ihmist\xc3\xa4, ja se on kulttuuriymp\xc3\xa4rist\xc3\xb6jen lintu, mutta sit\xc3\xa4 tavataan my\xc3\xb6s lehti- ja sekametsiss\xc3\xa4, joissa on pesimiseen sopivia koloja. Varsinais-Suomen tihein kanta pesii Ruissalossa, jossa 1980\xe2\x80\x931990-luvuilla pesi luonnonkoloissa noin 50\xc2\xa0paria. Se el\xc3\xa4\xc3\xa4 paikallisesti my\xc3\xb6s vuoristossa. Muita alueita ovat mets\xc3\xa4t ja ruohomaat subtrooppisilla, kuivilla trooppisilla ja lauhkeilla alueilla. Sit\xc3\xa4 tavataan my\xc3\xb6s merenrannikoiden kalliosein\xc3\xa4mill\xc3\xa4 ja kivikkoisilla saarilla.\n_START_SECTION_\nLis\xc3\xa4\xc3\xa4ntyminen\n_START_PARAGRAPH_\nNaakka on pariuskollinen, ja pari on tiivisti yhdess\xc3\xa4 koko el\xc3\xa4m\xc3\xa4ns\xc3\xa4 ajan. Naakkapari kihlautuu jo noin kahdeksan kuukauden ik\xc3\xa4isen\xc3\xa4 mutta on sukukyps\xc3\xa4 tavallisesti vasta kaksivuotiaana. Parin kihlautuminen valikoituu siten, ett\xc3\xa4 naaras on aina koirasta alempiarvoinen. Se pesii useimmiten yhdyskunnissa ja tekee pes\xc3\xa4n rakennuksien ja puiden onkaloihin, piippuihin, ilmanvaihtoventtiileihin, palok\xc3\xa4rjen koloihin ja uuttuihin sek\xc3\xa4 suurireik\xc3\xa4isiin p\xc3\xb6ntt\xc3\xb6ihin. Luonnonpes\xc3\xa4t ovat vanhojen puistojen ja lehtimetsien puiden koloissa, mutta my\xc3\xb6s luolissa ja kallionhalkeamissa. Ennen ihmisen rakennelmia naakka asuikin kalliojyrk\xc3\xa4nteill\xc3\xa4, palok\xc3\xa4rjen koloissa ja maakoloissa. Itse pes\xc3\xa4 on rakennettu hein\xc3\xa4nkorsista ja oksista ja se on vuorattu h\xc3\xb6yhenill\xc3\xa4, karvoilla, villalangan p\xc3\xa4tkill\xc3\xa4, paperin- ja muovinpalasilla sek\xc3\xa4 mudalla. Sek\xc3\xa4 koiras ett\xc3\xa4 naaras osallistuvat rakentamiseen niin, ett\xc3\xa4 koiras tekee p\xc3\xa4\xc3\xa4osan rungosta ja naaras vuorauksesta._NEWLINE_Naaras munii nelj\xc3\xa4st\xc3\xa4 seitsem\xc3\xa4\xc3\xa4n, keskim\xc3\xa4\xc3\xa4rin viisi ja harvoin kahdeksan, vaaleansinivihre\xc3\xa4\xc3\xa4, tummat\xc3\xa4pl\xc3\xa4ist\xc3\xa4 munaa  huhtikuun lopulla tai toukokuussa, ja hautoo niit\xc3\xa4 17\xe2\x80\x9320 vuorokautta. Munan keskikoko on 34,0*24,7\xc2\xa0mm. Muninta tapahtuu yleens\xc3\xa4 p\xc3\xa4ivitt\xc3\xa4in, mutta joskus naaras voi pit\xc3\xa4\xc3\xa4 jopa kolmen p\xc3\xa4iv\xc3\xa4n tauon. Haudonta alkaa jo heti ensimm\xc3\xa4isen munan ilmestytty\xc3\xa4, joten poikaset kuoriutuvat eriaikaisesti. Usein nuorin poikanen on paljon muita pienempi, mik\xc3\xa4 johtuu my\xc3\xb6s siit\xc3\xa4, ett\xc3\xa4 naaras poistuu pes\xc3\xa4st\xc3\xa4 pitkiksi ajoiksi varhaisimpien poikasten jo kuoriuduttua. Koiras tuo hautovalle naaraalle ruokaa ja voi itsekin joskus hautoa lyhyit\xc3\xa4 aikoja. Emot ruokkivat poikasia pes\xc3\xa4ss\xc3\xa4 28\xe2\x80\x9332 vuorokautta ennen kuin viimeiset poikaset l\xc3\xa4htev\xc3\xa4t pes\xc3\xa4st\xc3\xa4, usein hein\xc3\xa4kuun alussa. Ne oppivat kunnolla lent\xc3\xa4m\xc3\xa4\xc3\xa4n 35\xc2\xa0p\xc3\xa4iv\xc3\xa4n ik\xc3\xa4isin\xc3\xa4. Naakka saavuttaa sukukypsyyden kaksivuotiaana, joskus jo yksivuotiaana.\n_START_SECTION_\nP\xc3\xb6ntt\xc3\xb6\n_START_PARAGRAPH_\nNaakat pesiv\xc3\xa4t my\xc3\xb6s ihmisen rakentamissa linnunp\xc3\xb6nt\xc3\xb6iss\xc3\xa4. Usein p\xc3\xb6nt\xc3\xb6t ripustetaan puistojen puihin tai rakennuksiin, esimerkiksi kirkkoihin. Naakan p\xc3\xb6nt\xc3\xb6n lentoaukon halkaisija on 8,5\xc2\xa0cm, p\xc3\xb6nt\xc3\xb6n sis\xc3\xa4halkaisija 18\xe2\x80\x9320\xc2\xa0cm, p\xc3\xb6nt\xc3\xb6n ulkosein\xc3\xa4n korkeus 50\xc2\xa0cm ja lentoaukon keskipisteen et\xc3\xa4isyys katosta 10\xc2\xa0cm. Naakan p\xc3\xb6ntt\xc3\xb6 tulee ripustaa 4\xe2\x80\x936 metrin korkeuteen. Samanlaisissa p\xc3\xb6nt\xc3\xb6iss\xc3\xa4 pesii my\xc3\xb6s helmip\xc3\xb6ll\xc3\xb6 ja uuttukyyhky.\n_START_SECTION_\nK\xc3\xa4ytt\xc3\xa4ytyminen\n_START_PARAGRAPH_\nNaakat ovat sosiaalisia lintuja. Ne etsiv\xc3\xa4t ruokaa parvissa ja ker\xc3\xa4\xc3\xa4ntyv\xc3\xa4t etenkin syksyisin suuriin y\xc3\xb6pymisparviin metsik\xc3\xb6ihin ja puistoihin. Parvia esiintyy ymp\xc3\xa4ri vuoden. Parvissa on tarkka arvoj\xc3\xa4rjestys, jonka mukaan ne sek\xc3\xa4 ruokailevat ett\xc3\xa4 valitsevat y\xc3\xb6pymis- ja pesim\xc3\xa4paikan. Laji suhtautuu ihmiseen luottavaisesti etenkin alueilla, jossa sit\xc3\xa4 ei ole vainottu. Koska naakka on pariuskollinen, ne liikkuvat usein pareittain parvissakin. Naakka k\xc3\xa4velee reippaasti ja melko suoraviivaisesti pystyhk\xc3\xb6ss\xc3\xa4 asennossa._NEWLINE_Naakkojen on todettu osaavan k\xc3\xa4ytt\xc3\xa4\xc3\xa4 ja tehd\xc3\xa4 ty\xc3\xb6kaluja simpanssien ja uudenkaledonianvaristen tavoin. Cambridgen ja Queen Maryn yliopistojen tutkijat ovat tutkineet naakan p\xc3\xa4\xc3\xa4ttelykyky\xc3\xa4 laboratorio-olosuhteissa. Naakat oppivat pudottamaan kiven alustalle, josta niille putosi ravintoa. Jos naakoilla ei ollut saatavilla kive\xc3\xa4, ne k\xc3\xa4yttiv\xc3\xa4t tikkua, jota ne jopa ty\xc3\xb6stiv\xc3\xa4t tarkoitukseen sopivaksi. Toisessa kokeessa naakat noukkivat ruokaa putkesta koukkutikulla ja jopa taivuttivat suoran tikun koukuksi saadakseen ruokaa. Linnut eiv\xc3\xa4t olleet n\xc3\xa4hneet aikaisemmin mallia ty\xc3\xb6kalujen k\xc3\xa4yt\xc3\xb6st\xc3\xa4, ja ne olivat syntyneet ja kasvaneet tarkoin s\xc3\xa4\xc3\xa4dellyss\xc3\xa4 laboratorioymp\xc3\xa4rist\xc3\xb6ss\xc3\xa4. Luonnossa naakkojen ei ole havaittu k\xc3\xa4ytt\xc3\xa4v\xc3\xa4n ty\xc3\xb6kaluja._NEWLINE_Naakat oppivat ja muistavat variksen tavoin asioita ja voivat opettaa niit\xc3\xa4 parven muille j\xc3\xa4senille, jolloin hy\xc3\xb6dyllist\xc3\xa4 tietoa voi siirty\xc3\xa4 jopa sukupolvelta toiselle. Konrad Lorenz sai Nobelin l\xc3\xa4\xc3\xa4ketieteen palkinnon yksil\xc3\xb6iden j\xc3\xa4rjest\xc3\xa4ytymist\xc3\xa4 ja esille tulosta sek\xc3\xa4 el\xc3\xa4inten sosiaalisen k\xc3\xa4ytt\xc3\xa4ytymisen malleja koskevista tutkimuksistaan vuonna 1973. H\xc3\xa4n kuvaa kirjoissaan muun muassa seuraavaa: H\xc3\xa4nen kantaessaan kerran k\xc3\xa4dess\xc3\xa4\xc3\xa4n mustia uimahousuja h\xc3\xa4nen kimppuunsa hy\xc3\xb6kk\xc3\xa4si kotitalon naakkaparvi. Naakat luulivat Lorenzin kantaneen kuollutta naakkaa. Vuosia tapahtuman j\xc3\xa4lkeen, kun yksik\xc3\xa4\xc3\xa4n tapauksen n\xc3\xa4hnyt naakka ei ollut en\xc3\xa4\xc3\xa4 elossa, naakkaparvi varoi yh\xc3\xa4 kyseist\xc3\xa4 puutarhan nurkkausta. Lorenz havaitsi er\xc3\xa4\xc3\xa4n tapauksen, jossa vanha naaras pariutui nuoremman koiraan kanssa, koska yhdyskunnassa ei sill\xc3\xa4 hetkell\xc3\xa4 ollut sit\xc3\xa4 vanhempia koiraita. T\xc3\xa4m\xc3\xa4 naaras k\xc3\xa4ytt\xc3\xa4ytyi maskuliinisesti, eiv\xc3\xa4tk\xc3\xa4 parin munat olleet hedelm\xc3\xa4llisi\xc3\xa4. Kolmantena vuonna yhdyskuntaan asettui vanha koiras, jonka kanssa naaras pariutui, ja sen k\xc3\xa4yt\xc3\xb6s muuttui naaraalle tyypilliseksi. Nuori koiras j\xc3\xa4i kuitenkin mukaan kuvioihin, ja ne eliv\xc3\xa4t sitten kolmisin._NEWLINE_Britanniassa tehdyss\xc3\xa4 tutkimuksessa todettiin kesyjen naakkojen k\xc3\xa4ytt\xc3\xa4ytyv\xc3\xa4n eri lailla, kun paikalla oleva ihminen katsoo niit\xc3\xa4, verrattuna tilanteeseen, jossa paikalla oleva ihminen ei katso niit\xc3\xa4. Muilla el\xc3\xa4imill\xc3\xa4 vastaavaa ei ole todettu ennen t\xc3\xa4t\xc3\xa4. K\xc3\xa4ytt\xc3\xa4ytymisen muuttuminen johtui nimenomaan paikalla olleen ihmisen silmien asennosta, ei p\xc3\xa4\xc3\xa4n asennosta. Naakat ovat sosiaalisia lintuja ja todenn\xc3\xa4k\xc3\xb6isesti k\xc3\xa4ytt\xc3\xa4v\xc3\xa4t silmi\xc3\xa4\xc3\xa4n kommunikoidessaan, samaan tapaan kuin ihmiset._NEWLINE_Euroopan vanhin rengastettu naakka oli 19\xc2\xa0vuotta ja 11 kuukautta vanha, ja se l\xc3\xb6ydettiin Tanskasta kuolleena.\n_START_SECTION_\nRavinto\n_START_PARAGRAPH_\nNaakka on kaikkiruokainen el\xc3\xa4in: kes\xc3\xa4isin sen ruokavalioon kuuluvat muun muassa hy\xc3\xb6nteiset, etanat ja lierot, syksyisin vilja, marjat ja hedelm\xc3\xa4t. Se k\xc3\xa4y my\xc3\xb6s kaato- ja ruokintapaikoilla. Monin paikoin sille kelpaavat my\xc3\xb6s muiden lintujen munat ja poikaset, vaikka se ei ole l\xc3\xa4hesk\xc3\xa4\xc3\xa4n niin paha pes\xc3\xa4rosvo kuin varis tai n\xc3\xa4rhi. Er\xc3\xa4\xc3\xa4t naakkayksil\xc3\xb6t ovat oppineet nokkimaan kuoliaaksi r\xc3\xa4k\xc3\xa4ttirastaan vasta pes\xc3\xa4st\xc3\xa4 l\xc3\xa4hteneen poikasen ja k\xc3\xa4ytt\xc3\xa4m\xc3\xa4n sen ravinnokseen.\n_START_SECTION_\nSuojelu ja lains\xc3\xa4\xc3\xa4d\xc3\xa4nt\xc3\xb6\n_START_PARAGRAPH_\nNaakka oli rauhoitettu Suomessa 25 vuoden ajan, kunnes elokuusta 2018 alkaen sit\xc3\xa4 on j\xc3\xa4lleen saanut mets\xc3\xa4st\xc3\xa4\xc3\xa4. Sit\xc3\xa4kin ennen alueelliset ymp\xc3\xa4rist\xc3\xb6keskukset olivat my\xc3\xb6nt\xc3\xa4neet poikkeuksia rauhoitusm\xc3\xa4\xc3\xa4r\xc3\xa4yksist\xc3\xa4 viljelmille ja karjankasvatukselle aiheutuvien vahinkojen v\xc3\xa4hent\xc3\xa4miseksi._NEWLINE_Naakkojen rengastuksen avulla selvitet\xc3\xa4\xc3\xa4n muun muassa populaation rakennetta, elinik\xc3\xa4\xc3\xa4, poikastuottoa ja pariuskollisuutta.\n_START_SECTION_\nNaakka kulttuurissa\n_START_PARAGRAPH_\nNaakkaa on pidetty kuoleman ennelintuna. Kun Naantalin birgittalaisluostarin katolta vuonna 1628 ammuttiin naakka, panos sytytti kirkon palamaan ja kirkko paloi kokonaan. Nyky\xc3\xa4\xc3\xa4n seurakunnatkin suhtautuvat my\xc3\xb6nteisesti naakkaan ja rakentavat usein niille pes\xc3\xa4paikkoja kirkkoihin korjausten yhteydess\xc3\xa4._NEWLINE_Naakka on Varsinais-Suomen maakuntalintu ja Muhoksen kunnan nimikkolaji. Sauvon kunnan vaakunassa on naakan kuva.'